Diari Oficial de la Generalitat Valenciana


Sumari del DOGV 5903, del 28-11-2008 (2008/13747)

RESOLUCIÓ de 30 d'octubre de 2007, de la Direcció General per al Canvi Climàtic, per la qual s'atorga a l'empresa BP Oil Refinería de Castellón, SA l'autorització ambiental integrada per a una indústria de refinació de cru de petroli i una nova planta de coquització retardada, a Castelló.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5903

Data del DOGV
:   28-11-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/13769


Data del document
:   30-10-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Castelló de la Plana
    * empresa privada
    * refinat del petroli

RESOLUCIÓ de 30 d'octubre de 2007, de la Direcció General per al Canvi Climàtic, per la qual s'atorga a l'empresa BP Oil Refinería de Castellón, SA l'autorització ambiental integrada per a una indústria de refinació de cru de petroli i una nova planta de coquització retardada, a Castelló. [2008/13235]  
Vistos els documents que es troben en l'expedient 003/06 IPPC, instruït a instàncies de l'empresa BP Oil Refinería de Castellón, SA, a fi d'obtenir l'autorització ambiental integrada d'una indústria de refinació de cru de petroli i una nova planta de coquització retardada a Castelló, s'emet aquesta resolució de conformitat amb els següents  
Antecedents de fet  
Primer. Amb data 12 de gener de 2006, Andrés Martínez López, en representació de l'empresa BP Oil Refinería de Castellón, SA, amb CIF A-12487245 i ubicada al polígon industrial el Serrallo, s/n, de Castelló, presenta en la Conselleria de Territori i Habitatge una sol·licitud d'autorització ambiental integrada per a una nova planta de coquització retardada, que es detalla en l'annex I.  
A la sol·licitud s'adjunta l'informe de compatibilitat urbanística per al projecte de coquització retardada emés per l'Ajuntament de Castelló de la Plana amb data 21 de desembre de 2005.  
Segon. Amb data 13 de febrer de 2006 l'empresa presenta documentació necessària per a iniciar el tràmit d'autorització ambiental integrada.  
Tercer Amb data 21 de febrer de 2006, la Conselleria comunica a l'empresa l'admissió a tràmit de la sol·licitud i es remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada.  
Quart. Amb data 28 de febrer de 2006 es publica en el BOE (núm. 50) l'anunci de la Subdelegació del Govern a Castelló, de la Dependència de l'Àrea d'Indústria i Energia, pel qual se sotmet a informació pública la sol·licitud d'autorització administrativa del projecte d'instal·lació d'una unitat de coquització retardada en les instal·lacions de BP Oil a Castelló, l'aprovació de l'execució del projecte i l'estudi d'impacte ambiental, per un termini de 20 dies, i a l'efecte de la Llei 34/1998, de 7 d'octubre, del sector d'hidrocarburs; del Reial decret 2085/1994, de 20 d'octubre, pel qual s'aprova el Reglament d'instal·lacions petrolíferes, quant a la ITC MI-IP 01-Refineries; la Llei 30/1992, de règim jurídic de les administracions públiques i del procediment administratiu comú, i el Reial decret legislatiu 1302/1986, d'avaluació d'impacte ambiental, modificat per la Llei 6/2001.  
Durant aquest període no es presenten al·legacions al projecte ni a l'estudi d'impacte ambiental, la qual cosa comunica la Dependència de l'Àrea d'Indústria i Energia de la Subdelegació del Govern a Castelló a aquesta Conselleria amb data 3 de maig de 2006.  
Cinqué. Amb data 23 de març de 2006 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març i se'n publica l'anunci en el Diari Oficial de la Generalitat Valenciana (DOGV núm. 5225).  
Durant aquest període no es presenten al·legacions al projecte, ni a aquesta Conselleria ni a l'Ajuntament de Castelló. En l'expedient consta el certificat de la informació pública.  
Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Sisé. Amb dates 8 i 14 de juny, 21 de juliol i 17 d'agost de 2006 el promotor presenta nova documentació a requeriment d'aquesta Conselleria.   
Seté. Amb data 14 de juliol de 2006 es rep un escrit de la Direcció General de Qualitat i Avaluació Ambiental de la Secretaria General per a la Prevenció de la Contaminació i el Canvi Climàtic del Ministeri de Medi Ambient, pel qual comunica que la Direcció General de Política Energètica i Mines del Ministeri d'Indústria, Turisme i Comerç els ha remés el resultat del tràmit d'informació pública del projecte i de l'estudi d'impacte ambiental, i informa que no s'han presentat al·legacions, i adjunta un informe favorable emés per la Dependència de l'Àrea d'Indústria i Energia de la Subdelegació del Govern a Castelló, a l'efecte de continuar el procediment per a atorgar l'autorització administrativa i aprovació del projecte d'execució per a la unitat de coquització retardada.  
Vuité. Amb data 14 de juliol de 2006 l'Ajuntament de Castelló de la Plana emet un informe d'adequació respecte als aspectes que són de competència municipal.  
S'han incorporat a l'expedient els informes en matèria de medi ambient emesos pel Servei de Qualitat de les Aigües, el Servei de Residus Industrials i el Servei de Protecció de l'Ambient Atmosfèric.  
A fi d'efectuar el pronunciament sobre les condicions de seguretat de la factoria, s'han demanat els informes als organismes corresponents, que han manifestat el següent:  
L'Àrea d'Emergències i Formació en Seguretat Pública de la Direcció General d'Interior de la Conselleria de Justícia i Administracions Públiques emet un informe favorable a la documentació presentada per l'establiment, si bé es condiciona aquest al fet que s'esmenen unes errades (llista d'accidents greus) i es presente un informe de seguretat que incorpore totes les modificacions i ampliacions en un únic conjunt documental. Així mateix, assenyala que en l'expedient haurien de constar els informes en matèria d'accidents greus dels organismes següents:  
Ajuntament de Castelló i Almassora (com a ajuntaments afectats per les zones d'emergència d'aquesta instal·lació).  
Informe del departament competent en matèria de seguretat industrial de la comunitat autònoma.  
Informe del departament competent en matèria d'ordenació del territori de la comunitat autònoma.  
Informe de la Capitania Marítima.  
Informe de l'Autoritat Portuària de Castelló.  
El Servei Territorial d'Indústria i Seguretat Industrial de Castelló de la Conselleria d'Empresa, Universitat i Ciència ha emés un informe sobre la documentació presentada per l'empresa BP Oil, Refinería de Castellón, SA, referent al RD 1254/1999, sobre accidents greus, en el qual manifesta que la documentació és completa i favorable i s'ha pronunciat respecte a les condicions de seguretat de la indústria que BP Oil Refinería de Petróleos de Castellón, SA té en les seues instal·lacions del polígon industrial el Serrallo de Castelló, únicament en els aspectes de compliment dels reglaments de seguretat industrial per als qual és competent, i exclusivament d'acord amb als criteris que s'hi contenen en sentit favorable.  
El Servei Territorial de Planificació i Ordenació Territorial de Castelló informa que l'Ajuntament de Castelló és l'organisme al qual correspon emetre un informe sobre la compatibilitat del projecte amb el planejament urbanístic. Assenyala que les competències d'aquest Servei són les establides en el corresponent Reglament orgànic de la Conselleria de Territori i Habitatge com també en el Reglament dels òrgans urbanístics de la Generalitat. Cap d'aquestes normatives estableix la competència del Servei per a emetre informe amb caràcter general sobre la compatibilitat d'usos en els procediments d'autorització ambiental integrada. Així mateix, indica que és l'òrgan competent en matèria d'accidents greus en què intervinguen substàncies perilloses el que ha d'emetre informe sobre els riscos que puga generar l'activitat subjecta a autorització ambiental integrada. No obstant això, informa sobre la compatibilitat de l'activitat, i assenyala «que les instal·lacions de BP Oil Refinería de Castellón, SA s'ubiquen en un sòl urbà industrial del Pla general de Castelló aprovat definitivament l'1 de març de 2000. En concret, la zona d'ordenança d'aquest sòl urbà és la ZI-2, que correspon a zones d'ús exclusiu industrial d'indústria pesant. En principi, no s'observa incompatibilitat de l'actuació amb la qualificació urbanística del Pla general de Castelló, encara que aquest judici és competència de l'Ajuntament de Castelló en el corresponent informe urbanístic previst en la legislació vigent.»  
Capitania Marítima de Castelló emet un informe i assenyala que amb data 15 de gener de 2007 s'emetia un informe favorable sobre el Pla interior de contingències per contaminació marina accidental (PICCMA) i l'estudi de condicions ambientals, de les instal·lacions marítimes que l'empresa BP Oil Refinería de Castellón, SA disposa a la zona II del Port de Castelló.  
L'Autoritat Portuària de Castelló informa que no és competent per a emetre el corresponent informe, d'acord amb el que disposa l'article 4 del Reial decret 1254/1999, d'accidents greus i atés que la factoria BP Oil Refinería de Castellón està situada fora del domini portuari.  
L'Ajuntament de Castelló emet un informe sobre els aspectes que són competència municipal.  
L'Ajuntament d'Almassora s'hi pronuncia. En l'expedient consten les al·legacions formulades.  
Nové. Amb data 4 d'agost de 2006, Vicente Casanova Claramonte, alcalde-president de l'Ajuntament d'Almassora (Castelló), en nom i representació d'aquest, presenta al·legacions a l'expedient de referència.  
Amb dates 3 i 19 d'octubre, 12 i 21 de desembre de 2006 el promotor presenta documentació a requeriment d'aquesta Conselleria.  
Deu. Amb data 17 de gener de 2007, José Antonio Albert Monferrer, en nom propi i en representació de la Plataforma Ciutadana No a la Contaminació, i Francisco González Babiloni, que actua en nom i representació del Grup per a l'Estudi i Conservació dels Espais Naturals (GECEN), presenten en el Registre General de la Conselleria de Territori i Habitatge un escrit en el qual sol·liciten la condició d'interessats i la informació disponible en relació amb l'expedient 003/06 IPPC de sol·licitud de l'autorització ambiental integrada per al projecte de coquització retardada promogut per l'empresa BP Oil Refinería de Castellón, SA.  
Amb data 15 de març de 2007 es remet un ofici a la Plataforma Ciutadana No a la Contaminació i a GECEN en el qual se'ls comunica la necessitat que acrediten els requisits establits en l'article 23 de la Llei 27/2006, de 18 de juliol, per la qual es regulen els drets d'accés a la informació, de participació pública i d'accés a la justícia en matèria de medi ambient. La corresponent justificació d'interessat es presenta amb data 3 d'abril de 2007.  
Amb dates 5 i 9 de març de 2007 el promotor presenta documentació a requeriment d'aquesta Consellleria.  
Onze. Amb data 17 d'abril de 2007, el representant legal de BP Oil presenta en la Conselleria de Territori i Habitatge una sol·licitud de modificació no substancial per al Projecte de la nova llosa de contractistes, acompanyada d'una memòria justificativa basada en els criteris tècnics de substancialitat establits en l'annex I del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental.  
Amb data 5 de juny de 2007 s'informa el titular i l'Ajuntament de Castelló que l'esmentada modificació no és substancial. No obstant això, aquesta modificació serà tinguda en compte en l'autorització ambiental integrada en tràmit, expedient 003/06 IPPC, i una vegada que es dispose de la resolució, s'haurà de comunicar a l'Ajuntament de Castelló per a l'obtenció de les corresponents llicències.  
Dotze. Amb data 10 de juliol de 2007, es rep un escrit de la Direcció General de Qualitat i Avaluació Ambiental del Ministeri de Medi Ambient, que remet, per al seu coneixement i consideració, la proposta de resolució de la Secretaria General per a la Prevenció de la Contaminació i el Canvi Climàtic, per la qual, en virtut del Reial decret legislatiu 1302/1986, es formularà la declaració d'impacte ambiental del projecte 95840712YFF, instal·lació d'una unitat de coquització retardada a les instal·lacions de BP a la refineria de Castelló de la Plana.   
Tretze. Amb data 16 de juliol de 2007 es remeten sengles oficis dirigits a José Antonio Albert Monferrer, en representació de la Plataforma Ciutadana No a la Contaminació, i a Francisco González Babiloni, en representació del Grup per a l'Estudi i Conservació dels Espais Naturals (GECEN), pel qual, de conformitat amb el que estableix l'article 20 de la Llei 16/2002, se'ls posa de manifest que l'expedient número 003/06 IPPC es troba a la seua disposició en el Servei de Control Integrat de la Contaminació de la Conselleria de Territori i Habitatge, carrer de Francesc Cubells, 7, de València, perquè en un termini de 10 dies hàbils puguen al·legar i presentar els documents i justificacions que estimen pertinents.  
Catorze. Amb data 19 de juliol de 2007, es realitza el tràmit d'audiència a l'interessat.  
Quinze. Amb data 24 de juliol de 2007 la Comissió d'Anàlisi Ambiental Integrada efectua una sessió ordinària en la qual, a la vista de la proposta de resolució d'autorització ambiental integrada, s'emet un informe favorable per part de cada un dels organismes que han participat en el tràmit respecte a la proposta de resolució de l'expedient 003/06 IPPC de sol·licitud d'autorització ambiental integrada, promogut per BP Oil Refinería de Castellón, SA, i les condicions de la proposta de declaració d'impacte ambiental, i s'acorda per unanimitat que en el moment que es dispose de la declaració d'impacte ambiental definitiva, es concedirà l'autorització ambiental integrada.  
Setze. Amb data 30 de juliol de 2007 la Secretaria General per a la Prevenció de la Contaminació i el Canvi Climàtic del Ministeri de Medi Ambient resol favorablement, en virtut del Reial decret legislatiu 1302/1986, la declaració d'impacte ambiental del projecte 70580542WGI, instal·lació d'una unitat de coquització retardada a les instal·lacions de BP Oil a la refineria de Castelló de la Plana.  
Dèsset. Amb data 9 d'agost de 2007, compareix en les dependències de la Conselleria de Medi Ambient, Aigua, Urbanisme i Habitatge, a la Direcció General de Qualitat Ambiental, Servei de Control Integrat de la Contaminació, situades al carrer de Francesc Cubells, núm. 7, de València, José Antonio Albert Monferrer, en representació de la Plataforma Ciutadana No a la Contaminació, a fi d'examinar l'expedient administratiu referent a l'autorització ambiental integrada del Projecte relatiu a l'expedient administratiu número 003/06 IPPC i es formalitza la diligència de compareixença en tràmit d'audiència.  
Divuit. Amb data 22 d'agost de 2007, José Antonio Albert Monferrer, en representació de la Plataforma Ciutadana No a la Contaminació, presenta en el Registre General d'aquesta Conselleria al·legacions a la proposta de resolució de l'autorització ambiental integrada per a la planta de coc presentat per BP Oil, que es traslladen als organismes competents perquè manifesten el seu parer, d'acord amb el que disposa l'article 36 del Decret 127/2006.  
Dinou. Vistos els informes emesos pels diferents organismes en relació amb les al·legacions presentades i tenint en compte les manifestacions efectuades per cada un d'aquests, es remet a José Antonio Albert Monferrer, amb data 30 d'octubre de 2007, un escrit en el qual, de manera raonada, es comunica la consideració que s'ha realitzat per part de cada un dels organismes sobre les observacions formulades, amb indicació d'aquelles que s'han incorporat a les condicions d'aquesta resolució.  
Als anteriors fets s'apliquen els següents  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 1.2.a de l'annex I de la Llei 16/2002.   
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desplegada pel Decret 40/2004, de 5 de març, del Consell de la Generalitat.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 26 del Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, correspon a la Direcció General per al Canvi Climàtic exercir les competències en matèria d'intervenció administrativa ambiental d'activitats.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que posseïsc, resolc:  
Primer. Concedir a BP Oil Refinería de Castellón, SA, l'autorització ambiental integrada per a la modificació substancial de la indústria de refinació de cru de petroli situada a Castelló referent al Projecte per a la sol·licitud d'autorització ambiental integrada d'una nova planta de coquització retardada a les instal·lacions de BP Oil a la refineria de Castelló, de 10 de desembre de 2005, subscrit per Santiago Cotán-Pinto Arroyo, Ángel Pérez Garrido i José Leal Abad i visat pel Col·legi Oficial d'Enginyers Superiors Industrials de la Comunitat Valenciana, amb data 21 de desembre de 2005, la qual queda inscrita en el Registre General d'Instal·lacions IPPC de la Comunitat Valenciana amb el número 035-07/AAI/CV.  
Tant la nova planta de coquització retardada com les instal·lacions existents i autoritzades amb data 16 de juny de 2006 mitjançant una resolució de la Direcció General de Qualitat Ambiental, per la qual s'atorga a l'empresa BP Oil Refinería de Castellón, SA, l'autorització ambiental integrada per a una indústria de refinació de cru de petroli al terme municipal de Castelló (DOCV núm. 5311, de 26.07.2006), queden condicionades al compliment dels requisits següents:  
1. Emissions atmosfèriques  
1.1. Emissions canalitzades  
Les emissions corresponents als forns, calderes i turbines de cogeneració compliran els següents valors límit d'emissió:  
\* \* \* \* \*  
  
L'opacitat no haurà de superar 1 ER.  
(\*) L'eficiència de cada una de les unitats de recuperació Claus de sofre (45 t/d unitat), en condicions òptimes de funcionament, no haurà de ser inferior al 98%. Aquestes unitats hauran d'estar operatives en aquestes condicions, a tot tardar a l'octubre de 2009.  
(\*\*) Quan entre en funcionament la nova turbina SG-1671, es donarà de baixa la turbina nòmada TG-1601.  
Les emissions corresponents als focus d'emissió de la nova unitat de coquització retardada han de complir els següents valors límit d'emissió:  
  
\* \* \* \* \*  
(1) Concentracions màximes admissibles expressades en mg/Nm³; gas sec al 3% O2.  
(2) Concentracions màximes admissibles expressades en mg/Nm³; gas sec al 15% O2.  
El nou incinerador F-4401, amb coordenades UTM (X: 756.083,937; Y: 4.426.979,058) haurà de complir el que disposa el Reial decret 430/2004, de 14 de març, en el fet que el rendiment de les noves plantes de recuperació de sofre en condicions òptimes de funcionament no haurà de ser inferior al 98,5%, si la capacitat de producció de la planta és igual o superior a 50 tones/dia.  
Les concentracions mesurades sempre estaran referides a condicions normals de pressió i temperatura (101,3 kPa, 273 K), en base seca i per a un contingut de O2 del 3% (en combustibles líquids i gasosos), excepte per a les turbines de gas (15% O2) i per a la unitat de Flexicracking (FCC) (6% O2, en combustibles sòlids).  
No obstant això, les emissions globals de les instal·lacions de combustió afectades pel Reial decret 430/2004, de 14 de març, no hauran de sobrepassar els límits que apareixen en el Pla nacional de reducció de les emissions i el nivell d'emissions de SO2 a l'atmosfera d'alguna instal·lació pot superar els límits individuals de forma no contínua sempre que el nivell d'emissions de SO2 a l'atmosfera del conjunt de la instal·lació no supere els 1.700 mg/Nm³, d'acord amb el Reial decret 1800/1995, excepte els dispositius de conversió del sulfur d'hidrogen en sofre i els dispositius de regeneració dels catalitzadors de craqueig catalític.  
Respecte als nous focus d'emissions canalitzades fredes de la nova unitat d'emmagatzemament, trituració i maneig de coc, s'haurà de complir el següent:  
Les emissions de partícules no hauran de superar els 30 mg/Nm³.  
S'haurà de controlar l'eficàcia dels filtres de mànegues de les tremuges de càrrega de camions a través del control de la pressió diferencial (caiguda de pressió, p) induïda per aquests sistemes de filtratge.  
Les concentracions mesurades han de referir-se a les condicions de treball.  
S'hauran de tancar totes aquelles àrees considerades crítiques davant d'una hipotètica emissió de partícules.  
Les cintes transportadores seran degudament carenades.  
Es procedirà a la humectació periòdica de la superfície dels emmagatzemaments de coc.  
S'instal·larà una màquina neteja-rodes per als camions.  
1.2. Control d'emissions atmosfèriques  
La periodicitat mínima de control de les emissions per una entitat col·laboradora en qualitat ambiental per a cada un dels focus ha de ser anual.  
Quant a l'autocontrol, és necessària la instal·lació de mesuradors continus de les emissions de SO2, NOx, CO i partícules, en cada un dels focus de la refineria (actuals i nous) i es posaran a la disposició de la Direcció General per al Canvi Climàtic les connexions i els sistemes de comunicació necessaris per a l'accés a les dades d'emissions en temps real. La posada en marxa completa dels analitzadors i la seua connexió a aquesta Conselleria haurà d'estar finalitzada abans de gener de 2009 per al SO2 i per a la resta de contaminants, després de la parada general de la refineria prevista per al 2011.  
A fi de justificar el compliment del rendiment en cada una de les unitats de la planta de recuperació de sofre, s'hauran de presentar els controls realitzats a aquest efecte.  
Els punts de mostratge en les xemeneies han de complir els requisits de l'Ordre de 18 d'octubre de 1976, sobre prevenció i correcció de la contaminació industrial de l'atmosfera.  
En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència d'efecte down-wash (turbulència o rebuf).  
Respecte a les emissions de compostos orgànics volàtils (COV) procedents dels tancs i esferes d'emmagatzemament de cru, gasoil, querosé, gasolines, naftes, fueloil, GLP, desllast i asfalts com també de la resta d'equips i instal·lacions associades al procés de refinació i auxiliars, incloses les emissions fugitives, s'establirà un programa de prevenció d'emissions COV, seguint les recomanacions recollides en el document BREF de les millors tècniques disponibles per a tots els equips i instal·lacions associats, inclosos els emmagatzemaments de matèries primeres i productes, que comprendrà programes d'operació i manteniment encaminats a la minimització d'escapaments, sistemes de monitorització, elecció d'equipament amb sistemes de segellament i programa de substitució, etc.  
Quant al disseny i les prescripcions tècniques dels tancs d'emmagatzemament, se seleccionarà el sistema de sostre que minimitze les emissions de compostos orgànics volàtils segons les prescripcions establides en les millors tècniques disponibles, amb sostre flotant i doble sistema de segellament, els quals es monitoritzaran per a reduir al màxim la pèrdua de volàtils. Així mateix, els tancs disposaran de cubetes de retenció i se n'instal·larà sota el fons una membrana impermeable i químicament resistent al contingut del tanc, de manera que, en cas d'escapament, s'evite el pas de contaminants a les aigües subterrànies.  
2. Soroll  
S'han d'adoptar les mesures necessàries per a complir el que estableix la Llei 7/2002, de 3 de desembre, de la Generalitat, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis i s'hauran de complir els límits sonors establits en l'esmentada llei.  
En un termini inferior a tres mesos després de la posada en marxa de les noves instal·lacions i almenys cada any, s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Per a això, es mesurarà el nivell de soroll en un nombre de punts representatius del perímetre, tant amb l'activitat en funcionament com parada (nivell de fons) i s'haurà d'aplicar la correcció per soroll de fons si la diferència entre el nivell de soroll ambiental i la font de soroll en funcionament està compresa entre 3 i 10 dB(A) i en el cas que el mesurament del soroll de la font no supere en més de 3 dB(A) al soroll ambiental, s'haurà de rebutjar el mesurament per no existir condicions adequades per a realitzar-la. Així mateix, d'acord amb l'annex II del Decret 266/2004, es tindrà en compte que si el soroll és variable, hauran de realitzar-se, almenys, 3 sèries de mesuraments, amb 3 mesuraments en cada sèrie d'una duració mínima de 5 minuts, amb intervals entre cada sèrie de 5 minuts.  
L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'establixen les funcions de les entitats col·laboradores en matèria de qualitat ambiental i es crea i es regula el seu registre.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
Pel fet que altres instal·lacions del polígon industrial el Serrallo s'ubiquen dins dels límits de BP Oil Refinería de Castellón, SA, l'avaluació del nivell sonor de fons resulta complexa, per la qual cosa se'ls atorga un termini de sis mesos a partir de la concessió d'aquesta autorització per a presentar-hi un programa d'actuacions, que si s'escau, haurà d'incloure un projecte de sistema corrector per a impedir la transmissió a la zona residencial que es troba al sud del polígon industrial el Serrallo.  
3. Olors  
En el termini màxim de sis mesos s'haurà de presentar un estudi olfatomètric realitzat per una entitat col·laboradora en qualitat ambiental, en el qual es determinen, per mitjà de la tècnica de l'olfatometria dinàmica, els nivells d'olor en l'entorn immediat de les instal·lacions de BP Oil.  
4. Abocaments. Condicions de l'autorització d'abocament  
4.1.Condicions generals de l'autorització d'abocament  
1ª. Aquesta autorització d'abocament, que no implica cessió del domini públic ni de les facultats dominicals de l'Estat, s'atorga amb subjecció al que disposa la Llei 22/1988 de 28 de juliol, de costes i disposicions que la despleguen i modifiquen, i la Llei 27/1992 de 24 de novembre, de ports de l'Estat i de la marina mercant i en les disposicions que la despleguen i modifiquen.  
2ª. Aquesta autorització d'abocament s'atorga sobre la base de les condicions de competències i control d'abocaments a la mar.  
3ª. Si el peticionari incompleix alguna de les obligacions establides o si, transcorregut el termini assenyalat per al començament de les obres en les condicions particulars, aquestes no s'hagueren iniciat i no se n'haguera obtingut la pròrroga, l'administració declararà resolta l'autorització i la concessió.  
4ª. No es podran destinar els béns de domini públic atorgats ni les instal·lacions executades a usos diferents dels autoritzats en aquesta resolució. Especialment queda prohibit al beneficiari:  
a) Utilitzar les obres autoritzades per a l'abocament d'aigües de qualsevol origen amb característiques qualitatives diferents de les previstes en el projecte.  
b) Modificar el traçat de la canonada o canviar el punt d'abocament.  
5ª. En cas de produir-se incidències en les obres o modificacions que constituïsquen variació sensible de la finalitat de les obres autoritzades, s'haurà de proposar la modificació a la Direcció General de Qualitat Ambiental.   
6ª. La falta d'utilització, durant el període d'un any des de l'inici del còmput de l'autorització d'abocament, de la instal·lació d'abocament i dels béns de domini públic atorgats, serà motiu de caducitat de l'autorització d'abocament, llevat que obeïsquen a justa causa. Correspon a l'administració, en cada cas concret, qualificar les causes al·legades pel beneficiari, per a justificar la no-utilització de les instal·lacions de l'abocament. Per a això, l'interessat queda obligat, abans que transcórrega l'any, a informar l'administració sobre les circumstàncies que motiven la falta d'utilització de les instal·lacions d'abocament. Si l'administració considera inadequades les causes al·legades pel peticionari, incoarà expedient de caducitat de l'autorització de l'abocament.  
7ª. L'Administració, per a protegir el medi ambient i complir a futures disposicions en matèria d'abocament d'aigües residuals, podrà acordar, unilateralment en qualsevol moment, la modificació de les condicions de l'autorització, incloses la modificació de la conducció d'abocament i altres obres, sense dret a indemnització i concedir un termini adequat per a la seua execució, en funció de la magnitud d'aquestes i de la seua compatibilitat amb la seguretat, explotació i manteniment de la planta.  
En aquests casos, el peticionari queda obligat a realitzar les actuacions corresponents en el termini que a aquest efecte assenyale l'administració. La no-realització de les esmentades actuacions en el termini assenyalat podrà considerar-se causa de revocació de l'autorització d'abocament, amb la instrucció prèvia del corresponent expedient, després d'audiència al peticionari.  
8ª. Les autoritzacions podran ser revocades unilateralment per l'administració en qualsevol moment, sense dret a indemnització, quan resulten incompatibles amb la normativa aprovada posteriorment, produïsquen danys en el domini públic, impedisquen la seua utilització per a activitats de major interés públic o menyscaben l'ús públic.   
9ª. L'Administració competent podrà modificar les condicions de les autoritzacions de l'abocament, sense dret a indemnització, quan les circumstàncies que van motivar el seu atorgament s'hagueren alterat o bé sobrevingueren altres que, si hagueren existit anteriorment, haurien justificat la seua denegació o l'atorgament en termes distints. Si l'administració ho considera necessari, podrà suspendre l'efecte de l'autorització fins que es complisquen les noves condicions establides.  
En el cas que el titular de l'autorització no realitze les modificacions en el termini que a aquest efecte assenyale l'administració competent, aquesta podrà declarar la caducitat de l'autorització d'abocament, d'acord amb el procediment reglamentàriament previst sense perjudici de la imposició de les sancions oportunes.  
10ª. L'extinció de l'autorització d'abocament, siga quina siga la causa, portarà implícita la de la inherent concessió d'ocupació del domini públic marítim-terrestre.  
11ª. L'Administració competent podrà efectuar totes les anàlisis i inspeccions que estime convenients per a comprovar les característiques de l'abocament i contrastar, si s'escau, el compliment de les condicions imposades en l'autorització de l'abocament.  
12ª. Les despeses que s'originen pel replantejament i el reconeixement de les obres com també per la seua inspecció i vigilància, les instal·lacions i l'abocament, aniran per compte del peticionari.  
13ª. L'atorgament d'aquesta autorització d'abocament no eximeix al seu titular de l'obtenció de les llicències, permisos i resta d'autoritzacions que legalment escaiguen.  
14ª. Sense perjudici del que disposa la condició general 3ª, l'incompliment pel peticionari de qualsevol de les condicions establides en aquesta resolució per a l'autorització d'abocament, en serà causa de caducitat.  
4.2. Condicions particulars de l'autorització d'abocament  
1ª. Aquesta autorització d'abocament s'atorga per un termini de vuit (8) anys, prorrogable fins a l'extinció de la concessió administrativa per a l'ocupació de domini públic maritimoterrestre. El còmput d'aquest termini s'iniciarà l'endemà de la data de notificació de la resolució d'autorització ambiental integrada.  
2ª. Les obres s'han de realitzar d'acord amb els documents que es troben en l'expedient d'autorització ambiental integrada, concretament els relatius al projecte de coquització retardada.  
3ª. Seran facilitades a la Direcció General de Qualitat Ambiental les coordenades UTM fus 30 Datum ED 50 exactes del punt final d'abocament com també les dels punts de mostratge que finalment queden establits.  
4.3. Prescripcions de l'autorització d'abocament  
A) L'abocament haurà de complir la normativa prescrita en el Reial decret 258/1989, de 10 de març (BOE núm. 64 de 16 de març de 1989), pel qual s'estableix la normativa general sobre abocaments de substàncies perilloses des de terra i en l'Ordre de 13 de juliol de 1993 per la qual s'estableix la instrucció per al projecte de conduccions d'abocament des de terra a la mar (BOE núm. 178 de 27 de juliol), com també altres normatives aplicables.   
En concret, atés que l'abocament conté substàncies incloses en la llista II de l'esmentat Reial ecret, en el termini d'un (1) any comptador a partir de la data de la notificació de la resolució d'autorització ambiental integrada, s'haurà de presentar un programa de reducció de la contaminació causada pels abocaments amb substàncies de la llista II (art. 8) en funció de les millors tècniques disponibles (MTD) aplicables a l'activitat industrial. En cas de presència en l'abocament de substàncies incloses en la llista I, s'haurà de complir l'article 7 sobre programes específics per a evitar o eliminar la contaminació procedent de fonts importants de substàncies de la llista I.  
El programa de reducció que es presente davant d'aquesta Conselleria haurà de determinar els objectius que s'han d'aconseguir pel que fa a la reducció de la concentració dels contaminants de la llista II presents en l'abocament, els terminis d'execució i consecució dels quals no superaran els dos (2) anys comptadors a partir de la data de notificació de la resolució d'autorització ambiental integrada com també les tecnologies emprades per a assolir els objectius proposats i els resultats obtinguts.  
B) El cabal d'abocament mitjà en 24 hores haura de ser de 310 m³/h, excepte autorització expressa de l'administració en sentit contrari.  
C) Els paràmetres de qualitat de les aigües que s'abocaran al mar no han de sobrepassar els següents límits quantitatius, quant a concentracions màximes admissibles de l'efluent final:  
  
La presa de mostres s'ha de realitzar segons la Directiva del Consell d'Europa 91/271 de 21 de maig de 1991, annex I. Les anàlisis per a la determinació de les característiques dels abocaments es realitzaran segons mètodes recollits en les normes UNE o, si no n'hi ha, segons Standard methods for examination of water and waste water de l'American Public Health Association, American Water Works Association i Water Pollution Control Federation. Aquests mostratges i anàlisis es duran a terme per un OCA.  
Per al paràmetre nitrogen total s'ha de tenir en compte la concentració de nitrats existent en l'aigua d'abastiment per a calcular els rendiments nets de depuració. Per això, per a la seua determinació en l'efluent d'eixida s'emprarà l'expressió següent:  
NT = (A-B)/C  
Atés-se:  
NT: Concentració d'abocament de nitrogen total expressat en mg/l  
A: són els mil·ligrams per hora totals de nitrogen en l'efluent al mar en forma d'amoníac, nitrogen orgànic, nitrats i nitrits.  
B: són els mil·ligrams per hora de nitrogen en l'aigua d'aportació a refineria en forma de nitrats.  
C: cabal d'aigua de l'efluent al mar expressat en litres per hora.  
D) El Programa de vigilància i control contindrà els apartats següents:  
D).1. Vigilància ambiental  
D).1.1. Control de l'efluent  
Es realitzarà dotze (12) vegades a l'any una anàlisi de l'efluent per a determinar els paràmetres: DQO, sòlids en suspensió, pH, nitrogen total, nitrogen Kjeldahl, fòsfor total, fenols, crom total, crom hexavalent, olis i greixos, hidrocarburs, toxicitat com també del cabal mensual.  
S'ha de presentar una vegada a l'any el control del cabal i l'analítica de les substàncies previstes en l'annex II del RD 258/1989, tant de la llista I, si es detecten, com de la llista II.  
S'han d'incloure ràtios d'abocament de kg de substància contaminant/t de producte per semestre.  
S'han d'incloure analítiques (amb els mateixos paràmetres de l'efluent), de mostres de l'influent de l'estació de tractament d'aigües residuals i després del procés de depuració es prendrà la mostra habi  
\* \* \* \* \*  
tual de l'efluent abocat per l'emissari a fi de comprovar els rendiments de depuració.  
D).1.2. Control de les aigües receptores   
S'ha de realitzar sis (6) vegades a l'any una presa de mostres amb anàlisi completa en les aigües receptores de l'abocament. Atés les obres d'ampliació del port de Castelló cap al sud-est, la ubicació dels punts de mostratge serà, orientativament, la següent:  
En cada mostra s'analitzarà: sòlids en suspensió, pH, nitrogen total, nitrogen Kjeldahl, nitrogen oxidat, fòsfor total, fenols, olis i greixos, hidrocarburs, crom total, crom hexavalent, coliformes totals, coliformes fecals, estreptococs fecals i salmonel·la.  
S'hauran d'indicar observacions referents al vent, onatge i pluviometria en el moment de la presa de mostres com també de la transparència i temperatura.  
D).1.3. Control dels sediments  
S'ha de realitzar una prospecció anual en què es prendran cinc mostres de sediments per a la seua anàlisi granulomètrica. Per al control de sediments, s'hauran de seleccionar els punts de mostratge en l'àrea d'influència al voltant del punt d'abocament, on el sediment tendisca a acumular-se, considerant els llocs on es troben poblacions abundants d'organismes representatius de la zona.  
S'han d'efectuar assajos sobre mostres de sediments recollides en cada prospecció per a determinar: matèria orgànica (%), pH, potencial redox (en vint segons), Beggiatoa sp, metalls pesants.  
D).1.4. Control dels organismes  
Anualment s'ha de realitzar un reconeixement de les comunitats bentòniques de la zona on s'ubica l'emissari submarí, principalment per mitjà de l'estudi de les comunitats a part de la fauna (mol·luscos i poliquets) i de les praderies de fanerògames marines.  
Els resultats s'han de representar gràficament, per mitjà d'un mapa de les poblacions bentòniques i es presentaran conjuntament amb la resta d'informes.  
D).2. Vigilància estructural  
Com a part del Programa de vigilància i control s'inclourà la inspecció de tota la longitud de la conducció i dels seus principals elements.  
S'han d'elaborar procediments de control i dotar dels mitjans necessaris per a la inspecció i el manteniment preventiu dels elements estructurals de la conducció d'abocament.  
E) Els informes i les anàlisi que es realitzen mensualment tal com determina el Pla de vigilància i control es remetran a la Direcció General de Qualitat Ambiental trimestralment. Els resultats del control de les aigües receptores es remetran de manera semestral. Els que es realitzen amb major freqüència s'inclouran en un informe anual signat per un tècnic competent que, així mateix, recollirà els anteriors i inclourà les dades següents per a ser recopilades en un informe signat per un tècnic adequadament qualificat, en el qual conste:  
Data, hora i circumstàncies dels mostratges.  
Resultats de les anàlisis.  
Pla amb situació dels punts de mostratge (control de les aigües receptores) i de les zones observades en l'exploració de l'entorn bentònic.  
Resultats del Pla de vigilància estructural.  
Incidències.  
Els resultats analítics seran públics.  
F) Transcorreguts un mínim de dos (2) anys des de l'inici del Pla de vigilància i control ambiental, el peticionari podrà proposar la seua modificació, que haurà d'estar justificada tècnicament.  
G) La conducció de l'abocament final ha de disposar d'una arqueta de control i un registre de fàcil accés, preparada per a aforar els cabals circumdants com també per a l'extracció de mostres per part del personal de la Conselleria de Medi Ambient, Aigua, Urbanisme i Habitatge.  
H) El beneficiari ha d'assumir el compromís de corregir el sistema de depuració de les aigües abocades per al cas que la solució tècnica prevista en el projecte base d'aquesta autorització no aconseguisca evitar efectes nocius derivats de la composició de la càrrega contaminant.   
I) Les despeses originades per la posada en pràctica d'allò que s'ha especificat en les prescripcions anteriors aniran per compte del beneficiari.  
J) Si en una situació d'emergència s'incompliren alguna de les condicions establides en aquesta resolució, s'haurà de comunicar immediatament a la Conselleria de Medi Ambient, Aigua, Urbanisme i Habiatge l'esmentada situació per a adoptar les mesures oportunes. En el termini de 10 dies, el beneficiari ha de remetre a la Direcció General de Qualitat Ambiental un informe detallat de l'accident en què s'indicarà l'abast i les mesures correctores adoptades.  
K) L'incompliment de les prescripcions anteriors serà també causa de caducitat, conforme s'estableix en la condició general 14ª.  
5. Protecció del sòl i de les aigües subterrànies  
No s'ha de realitzar cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
En el termini màxim d'un any s'haurà de completar adequadament la caracterització ambiental del terreny amb analítiques actuals de sòls i aigües subterrànies que permeten conéixer el grau de contaminació del sòl i, si s'escau, una anàlisi quantitativa de riscos, conforme a l'informe del Servei de Residus Urbans i d'acord amb el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats. La caracterització ambiental haurà d'anar acompanyada de les mesures correctores, tant per a descontaminar els sòls, si s'escau, com per a possibles vessaments accidentals.  
6. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
Aquesta autorització recull i substitueix les autoritzacions administratives concedides anteriorment per la Direcció General de Qualitat Ambiental per a les activitats de gestió i producció de l'empresa BP Oil Refinería de Castellón, SA.   
6.1. Producció de residus  
S'autoritza l'empresa BP Oil Refinería de Castellón, SA per a la producció dels residus perillosos següents, sempre que la seua capacitat de generació anual siga de l'entorn de la magnitud que a continuació es detalla, que la capacitat de tractament de cru siga de l'entorn de 6.000.000 t/any i que la producció de la nova planta de coquització retardada siga de 200 t/d de fuelgas, 124 t/d de gasos liquats (propà/butà), 1.067 t/d de gasoil lleuger, 242 t/d de gasoil pesant, 1.100 t/d de coc i 36 t/d de sofre.  
(1) Partida substituïda per la Decisió 2001/573/CE, de 23 de juliol.  
Pel que fa a l'abocament dels residus, els estats membres podran decidir posposar l'entrada en vigor d'aquesta partida fins que s'establisquen les mesures apropiades per al tractament i l'abocament dels residus de materials de construcció que continguen amiant. Aquestes mesures s'hauran d'adoptar d'acord amb el procediment previst en l'article 17 de la Directiva 1999/31/CE del Consell, relativa a l'abocament de residus, amb data límit el 16 de juliol de 2002 (DOL 182, 16.7.1999, p1).  
(2) Atés que els residus pols de coc i llots es generaran com a conseqüència del funcionament de les noves unitats de coquització, en el termini màxim de tres mesos des de l'inici de l'activitat, s'hauran de notificar les quantitats i la destinació dels nous residus generats i s'haurà de presentar una còpia compulsada dels corresponents documents d'acceptació emesos per gestors autoritzats.  
En tot cas, s'hauran de declarar tots els residus propis de la nova activitat productiva.  
L'esmentat centre productiu està inscrit en el Registre de Productors de Residus de la Comunitat Valenciana, conforme estableix l'article 46 de la Llei 10/2000, de 12 de desembre, de residus de la Comunitat Valenciana.  
Els residus que es generaran amb la posada en funcionament de les noves instal·lacions s'integraran en el sistema de gestió i control existent a la refineria.  
Els residus s'han de lliurar a un gestor autoritzat per a aquesta activitat.  
Respecte als documents d'acceptació emesos per part dels gestors autoritzats per a la recollida dels residus generats en el centre, s'hauran de presentar els documents originals actualitzats referents a tots els residus o, si no n'hi ha, fotocòpies degudament compulsades.  
Els residus podran ser emmagatzemats durant un període igual o inferior a sis mesos, en el cas de perillosos, i inferior a dos anys en el cas de no perillosos i posteriorment han de ser lliurats a un gestor autoritzat. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, ventilat, amb sòl impermeable i sistemes de recollida de vessaments accidentals. Els residus es depositaran convenientment segregats per tipus, envasaments, identificació i etiquetatges d'acord amb allò indicat en l'article 14 de RD 833/1988, Reglament de residus tòxics i perillosos. Per a l'emmagatzemament de residus líquids o que, pel seu alt contingut líquid, poden generar abocaments, es disposaran de safates o cubetes que garantisquen el confinament i la posterior recollida de possibles vessaments accidentals, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Les quantitats dels residus perillosos produïts podran experimentar variacions que no superen el 10% pel que fa als residus produïts com a conseqüència dels processos productius de l'empresa, però això no s'aplicarà als residus generats com a conseqüència d'activitats de manteniment o neteja de la maquinària i instal·lacions. Cal tenir present que cada quatre anys es produeix una parada general del funcionament de les instal·lacions i això comporta la superació de l'esmentat 10%.  
Qualsevol variació significativa en la producció de residus perillosos com també de la seua destinació final o la capacitat de les instal·lacions que s'autoritzen, haurà de ser comunicada a la Direcció General per al Canvi Climàtic d'aquesta Conselleria. S'entendran per variacions significatives aquelles superiors al 10%.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'empresa disposarà d'un registre on conste la quantitat, naturalesa, identificació, origen i data de generació dels residus, així com la data d'entrega a gestor autoritza, amb indicació del número de document de control i seguiment utilitzat i les dades del gestor al qual s'entrega el residu.  
S'ha d'emplenar la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any o aquella data que determine l'òrgan competent, d'acord amb el model establit en l'annex 3 del Reial decret 833/1988. En l'esmentada declaració s'especificarà l'origen i la quantitat dels residus produïts, la destinació donada a cada un d'aquests i la relació que es troben emmagatzemats temporalment com també les incidències rellevants que s'hagen pogut produir, tot això relatiu a l'any objecte de la declaració.  
En aplicació de l'article 45 de la Llei 10/2000, de 12 de desembre, de residus de la Comunitat Valenciana, cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
Les autoritzacions i la resta de requisits establits en la legislació vigent en matèria d'envasos i residus d'envasos i de manera especial el que estableix el RD 782/1998 no queden derogades per la Llei 16/2002, per la qual cosa la concessió de l'autorització ambiental integrada no eximeix del seu compliment.  
6.2. Gestió de residus perillosos  
S'autoritza l'empresa BP Oil Refinería de Castellón, SA per a la realització de les següents operacions de gestió de residus perillosos:  
Tractament de les aigües de procés i pluvials (residus propis):  
Q8/D9, R3/L9/C51/H5, 14 (LER 050106\*)  
Tractament d'aigües de llast dels vaixells contaminada per productes petrolífers que no siguen petroli cru ni la seua densitat superior a un (Marpol B):  
Q5/D9, R3/L9/C51/H5, 14 (LER 130402\*).  
L'esmentat centre productiu està inscrit en el Registre General de Gestors Autoritzats de Residus de la Comunitat Valenciana.  
L'empresa està obligada a portar un registre documental en què figuren: quantitat, naturalesa, composició, codi d'identificació, origen, destinació, freqüència de recollida, temps d'emmagatzemament amb les seues dates, mitjà de transport utilitzat i número de document de control i seguiment (per als residus perillosos).  
L'empresa haurà d'omplir la memòria anual de gestor de residus, que serà remesa a aquesta Conselleria abans de l'1 de març de cada any o aquella data que determine l'òrgan competent. En l'esmentada memòria s'especificarà l'origen i quantitat de la totalitat dels residus gestionats, característiques de l'emmagatzemament abans de la seua gestió com també les incidències rellevants que s'hagen pogut produir, tot això relatiu a l'any objecte de la memòria. En l'esmentada memòria figuraran, a més de les dades habituals:  
L'hidrocarbur recuperat, tant de les aigües de procés, pluvials com de les aigües de llast Marpol B després del seu pas pel pretractament, que serà enviat a capçalera de procés.  
La quantitat de llots produïts en les diverses fases del procés i destinació final.  
Aigua abocada al mar, d'acord amb allò exigit per l'autorització administrativa d'abocament al mar.  
BP Oil Refinería de Castellón, SA haurà de remetre mensualment la justificació de les aigües de llast Marpol B recollides als vaixells.  
Al capdavant del personal de l'activitat que s'autoritza, i per a totes les relacions amb els serveis de l'administració, ha d'estar un titulat superior especialitzat.  
Durant el període en què es concedeix l'autorització administrativa, s'haurà de mantenir en vigor l'assegurança de responsabilitat civil.  
7. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
Els vessaments accidentals de producte seran conduïts a la xarxa d'aigües residuals industrials, a l'efecte de prendre les mesures adequades i controlar l'abocament.  
Així mateix, quan es determine el cessament d'alguna de les unitats, es desmantellaran les instal·lacions, seguint el procediment d'actuació indicat en el projecte i d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
8. Declaració d'impacte ambiental  
S'han de complir les condicions establides en la Resolució de la Secretaria General per a la prevenció de la contaminació i del canvi climàtic de 30 de juliol de 2007, per la qual es formula la declaració d'impacte ambiental sobre el projecte d'instal·lació d'una unitat de coquització retardada a les instal·lacions de BP a la refineria de Castelló de la Plana com també les declaracions i estimacions d'impacte ambiental emeses per aquesta Conselleria, que es detallen a continuació:  
Estimació d'impacte ambiental relativa al Projecte d'hidrotractament de nafta verge lleugera (exp. 022/93).  
Estimació d'impacte ambiental relativa al Projecte de modificació d'unitats de procés existents (exp. 74/93).  
Estimació d'impacte ambiental relativa al Projecte de sistema de torxa en les unitats de destil·lació atmosfèrica (exp. 167/93).  
Estimació d'impacte ambiental relativa al Projecte de la unitat de buit de la refineria (exp. 169/93).  
Estimació d'impacte ambiental relativa al Projecte d'una fraccionadora de reforma (exp. 045/94).  
Estimació d'impacte ambiental relativa al Projecte de remodelació de la unitat de FCC (exp. 046/94).  
Declaració d'impacte ambiental relativa al Projecte d'una instal·lació de cogeneració (exp. 076/94).  
Estimació d'impacte ambiental relativa al Projecte de nova unitat d'asfalts (exp. 085/94).  
Declaració d'impacte ambiental relativa al Projecte de cogeneració de 22 MW, utilitzant gas residual de refineria com a combustible (exp. 156/95).  
Declaració d'impacte ambiental sobre un Projecte de remodelacions en les unitats HGO - LGO - AMINES - SWS existents (exp. 205/95).  
Estimació d'impacte ambiental relativa al Projecte de noves unitats 1 i 2 de recuperació de sofre (exp. 340/96).  
Declaració d'impacte ambiental relativa a una nova planta de tractament d'aigua per osmosi inversa (exp. 283/1997).  
Declaració d'impacte ambiental, sobre el Projecte d'instal·lació d'unitat d'alquilació (exp. 024/98).  
Declaració d'impacte ambiental sobre el Projecte de modificacions en la unitat de craqueig catalític (exp. 106/98).  
Declaració d'impacte ambiental sobre el Projecte de tractament d'aigües procedents de residus Marpol (exp. 226/98).  
Declaració d'impacte ambiental sobre el Projecte d'ampliació de la planta de tractament d'aigua per osmosi inversa (exp. 286/98)  
Declaració d'impacte ambiental sobre la unitat de deshidratació de llots (exp. 358/98).  
Declaració d'impacte ambiental sobre el Projecte d'estació depuradora d'aigües residuals (exp. 571/98).  
Declaració d'impacte ambiental sobre el Projecte de reducció de sofre en gasoils (expt. 763/99).  
Estimació d'impacte ambiental sobre el Projecte de remodelació d'estació de càrrega de camions de gasolina i gasoils (exp. 764/99).  
Declaració d'impacte ambiental sobre el Projecte de reducció de benzé en gasolines (expt. 765/99).  
Declaració d'impacte ambiental sobre el Projecte de combustibles d'última generació (exp. 042/03).  
9. Accidents greus  
Segons l'informe emés per l'Àrea d'Emergències i Formació en Seguretat Pública, les zones d'intervenció i d'alerta màximes són les següents:  
  
S'haurà d'atendre el que disposa el Reial decret 1254/1999, de 16 de juliol, pel qual s'aproven mesures de control dels riscos inherents als accidents greus en què intervinguen substàncies perilloses com també el Reial decret 948/2005, de 29 de juliol, que modifica l'anterior.  
En un termini màxim de 3 mesos s'haurà de presentar per triplicat exemplar el següent:  
Actualització de la llista d'accidents greus de manera que reculla les conseqüències dels 15 nous escenaris incidentals.  
Informe de seguretat que incorpore totes les modificacions i ampliacions en un únic conjunt documental.  
10. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
S'ha de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el Reglament per al desenvolupament de l'esmentada llei.  
La indústria i les seues instal·lacions s'han d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
Atés el compromís formal que s'ha adquirit, per part del conjunt de les empreses del polígon industrial el Serrallo, de realitzar auditories mediambientals i de riscos en les indústries per a garantir el compliment de la normativa aplicable i minimitzar els riscos i impactes a l'entorn, s'hauran de presentar els resultats de les auditories. A la vista d'aquests resultats, l'organisme competent en cada cas podrà sol·licitar a la Direcció General per al Canvi Climàtic la revisió o modificació de l'autorització, per mitjà d'un informe vinculant.  
11. Obligació de subministrament d'informació  
Abans de l'1 de març de cada any, s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, d'acord amb el que estableix el Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
12. Substàncies i preparats químics  
S'ha de complir el que disposa el Reial decret 363/1995, de 10 de març, pel qual s'aprova el Reglament sobre notificació de substàncies noves i classificació, envasament i etiquetatge de substàncies perilloses, i el Reial decret 255/2003, de 28 de febrer, pel qual s'aprova el Reglament sobre classificació, envasament i etiquetatge de preparats perillosos, ambdós amb les seues modificacions posteriors com també l'aplicació del Reglament (CE) núm. 1907/2006, del Parlament Europeu i del Consell, de 18 de desembre de 2006, relatiu al registre, l'avaluació, l'autorització i la restricció de les substàncies i preparats químics (REACH).  
Segon. Aquesta autorització substitueix l'autorització ambiental integrada concedida per la Direcció General de Qualitat Ambiental, amb data 16 de juny de 2006, a l'empresa BP Oil Refinería de Castellón, SA, per a la totalitat de les instal·lacions destinades a la refinació de cru de petroli, amb emplaçament al polígon el Serrallo de Castelló (DOCV núm. 5311, de 26/07/06). No obstant això, es manté en el Registre General d'Instal·lacions IPPC de la Comunitat Valenciana amb el número d'inscripció 035-07/AAI/CV.  
Tercer. En cas de cessament de l'activitat de gestió de residus perillosos, el titular estarà obligat a comunicar-ho a aquesta Direcció General, que estudiarà les causes que hi van intervenir i, si s'escau, l'autoritzarà com també la devolució de la fiança, per a la qual cosa tindrà un termini d'un any, en aplicació dels articles 28.6 i 28.7 del Reial decret 833/1988, de 20 de juliol.  
Seran causes de cancel·lació de la inscripció en el Registre General de Gestors Autoritzats de Residus de la Comunitat Valenciana, a més de les generals previstes en l'ordenament jurídic, les següents:  
Cessament de l'activitat comunicat per l'empresa i autoritzat per aquesta Direcció General, en els termes que preveu l'article 28.6 del Reial decret 833/1988, de 20 de juliol.  
Pèrdua de l'efectivitat de l'autorització administrativa com a conseqüència de l'incompliment de les condicions i requisits establits en aquesta.  
Quart. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Cinqué. En relació amb el certificat d'adequació del projecte, el titular donarà compte de les instal·lacions a la Direcció General per al Canvi Climàtic a l'efecte del reconeixement corresponent, amb la presentació prèvia d'un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o a les seues reformes posteriors també autoritzades i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, les seues reformes o en les normatives que li siguen aplicables com també aquells altres certificats previstos en les disposicions que s'hagen integrat.  
Sisé. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en la aquesta resolució. Es realitzarà a la posada en marxa de les instal·lacions i per personal de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge.  
Seté. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Vuité. El titular de les instal·lacions objecte d'aquesta resolució, a més de les obligacions que amb caràcter general establix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.   
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.   
Nové. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 30 d'octubre de 2007.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
BP Oil Refinería de Castellón, SA està ubicada al polígon industrial el Serrallo de Castelló. La seua activitat se centra en la transformació de productes petrolífers a partir del petroli cru com a matèria primera. Per mitjà dels diferents processos de destil·lació i conversió, BP Oil obté destil·lats petrolífers, des de gasos combustibles fins a asfalt, passant per diferents tipus de naftes, gasolines, gasoils i fueloils, sent la capacitat de processament de 6 milions de tones anuals de cru de petroli. A més de garantir l'abastiment al mercat dels productes anteriors (combustibles, bases per a la petroquímica, etc.), BP Oil disposa, entre les seues instal·lacions, d'emmagatzemament amb tancs destinats a mantenir les reserves estratègiques de cru (CORES, Corporació de Reserves Estratègiques de Productes Petrolífers).  
BP Oil projecta la instal·lació d'una planta de coquització retardada, que té com a finalitat augmentar la capacitat de conversió de les fraccions més pesants del cru a combustibles lleugers (GLP, gasolines i fonamentalment gasoil), amb una capacitat de 20.000 barrils/dia d'alimentació fresca, equivalent a 3.274 tones/dia. Així mateix, s'obtindrà com a subproducte coc, el qual s'empra com a combustible en plantes de fabricació de ciment.  
Com a resultat d'aquest projecte, la refineria de Castelló reduirà la producció de fueloil que actualment representa el 18% del volum total del producte fins a assolir nivells pràcticament menyspreables. Com se sap, el fueloil és el combustible derivat del petroli de major contingut en sofre i, per tant, amb major impacte ambiental.  
El projecte de coquització retardada comprendrà tant la instal·lació de noves plantes com la modificació d'alguna de les existents. En concret, les actuacions que es contemplen són:  
Noves unitats:  
Unitat de coquització retardada de 20.000 barrils/dia de capacitat.  
Unitat de pretractament de naftes, de 5.500 barrils/dia de capacitat (unitat d'hidrotractament).  
Planta d'amines (rentat de gasos) amb capacitat per a 48 m³/h de circulació d'amina per al rentat de fuelgas produït en la unitat de coquització retardada abans de ser utilitzat en els forns de la refineria. El gas àcid es vehicularà a la planta de recuperació de sofre.  
Tren en la planta de recuperació de sofre de 65 t/dia de capacitat, amb quatre etapes de conversió catalítica per a una eficiència de recuperació del 98,5%.  
Columna de separació d'aigües àcides (i equip associat) amb capacitat per a tractar 31 m³/h d'aigua àcida.  
Unitat de manipulació, emmagatzemament i càrrega de coc amb capacitat per a 1.100 t/dia.  
Unitat de cogeneració de 25 MWe de potència.  
Torre d'aigua de refrigeració de 900 m³/h de capacitat.  
Tanc de cru (TK-756) de 100.000 m³ de capacitat.  
Subestació d'alta tensió de 8 MW i subestació de mitjana tensió de 410 kW.  
Modificació de les següents unitats existents:  
Unitat d'hidrotractament de nafta lleugera existent. Nou intercanviador, interconnexió i nou sistema de rentatge d'efluent.  
Unitat de finals lleugers del cru. Canvi en els plats de columna desbutanitzadora, nou aerorefrigerant, nova bomba de reflux i ampliació de diàmetre de línies.  
Unitat d'hidrotractament de gasoil d'alta pressió. Modificacions en interiors de reactor, nou catalitzador, expansió de la capacitat de compressors d'hidrogen, canvi de materials d'un aerorefrigerant, canvi de plats en columna.  
Ampliació de la capacitat de bombament d'aigua des de de la bassa API de separació d'oli en aigües potencialment olioses cap a la PTAR fins a 250 m³/h. S'augmenta la seua capacitat a 250 m³/h.  
Ampliació de la capacitat de la planta de tractament d'aigües residuals a 250 m³/h. Concretament s'augmenta el volum de la bassa de tractament biològic i augmenta el volum de clarificació.  
Ampliació de la capacitat de contenció d'aigües pluvials en un cabal de 2.050 m³/h.  
S'inclou en aquesta autorització el Projecte de la nova plataforma de contractistes.  
Les instal·lacions de refineria ja autoritzades (DOCV núm. 5311, de 26/07/06) i que s'integren en aquesta autorització s'estructuren en diversos blocs que es consideren a continuació.  
Les unitats o els sistemes que componen el bloc de destil·lació són:  
Unitat de dessalatge de F/T.  
Unitat de dessalatge de P/S.  
Unitat de destil·lació atmosfèrica.  
Unitat d'hidrotractament de nafta verge lleugera.  
Unitat d'hidrotractament de nafta verge pesant.  
Unitat d'hidrotractament de querosé.  
Unitat d'hidrotractament de gasoil lleuger.  
Unitat d'hidrotractament de gasoil pesant.  
Unitat de finals lleugers del cru.  
Unitat de reforma catalítica I.  
Unitat de reforma catalítica II.  
Unitat de finals lleugers de la reforma catalítica.  
Unitat d'isomerització Penex.  
Sistema de recuperació de gas de torxa.  
Les unitats que componen el bloc de conversió són:  
Unitat de destil·lació al buit.  
Unitat de Flexicracker (inclou secció reactor/regenerador de FCC, secció fraccionadora del FCC, secció finals lleugers del FCC i secció fraccionament de naftes del FCC).  
Unitat de tractament Merox.  
Unitat de tractament Minalk.  
Unitat d'alquilació.  
Nova unitat de MAKFining.  
Nova unitat SCANFining (inclou unitat d'hidrogenació selectiva).  
Les unitats que componen el bloc d'asfalts són:  
Unitat d'asfalts.  
Unitat d'asfalts modificats.  
El bloc d'instal·lacions de control i correcció de la contaminació està integrat per:  
Unitat de tractament de fuelgas amb amines I (inclou nou regenerador d'amines, ja autoritzat).  
Unitat de tractament de fuelgas amb amines II.  
Unitat de separació d'aigües àcides (inclou nova torre de separació, ja autoritzada).  
Planta de recuperació de sofre.  
Finalment, hi ha un bloc de processos auxiliars que comprén serveis com ara la generació d'hidrogen, les estacions de càrrega, els sistemes d'emmagatzemament, etc.  
La producció en BP Oil és contínua i consisteix bàsicament en:  
La separació del cru en les distintes fraccions segons les necessitats del mercat (destil·lació fraccionada).  
La conversió de les fraccions de menor demanda en altres de major demanda per mitjà de la ruptura catalítica (craqueig catalític).  
La modificació de les estructures de les gasolines per a elevar la seua qualitat carburant (reforma).  
La depuració (refinació) dels productes obtinguts per a eliminar els compostos indesitjables, principalment compostos de sofre.  
Les emissions atmosfèriques generades en la refineria procedeixen fonamentalment de la utilització de combustibles en els forns, calderes dels processos i turbines de gas de la planta de cogeneració.  
Les aigües residuals generades a la refineria es condueixen a través de la xarxa de drenatges a la planta de tractament d'efluents líquids on, després del tractament, s'aboquen al mar a través d'un emissari submarí de 4.200 m de longitud.  
A conseqüència del procés de refinació, es generen residus que es gestionen adequadament. Per a això es disposa del permís corresponent. Així mateix, BP Oil disposa de l'autorització administrativa necessària per a la gestió de residus Marpol, per a la qual cosa es disposa de les instal·lacions apropiades per a la recepció i tractament de les aigües olioses corresponents.